maidir leis an seasamh a bheidh le glacadh thar ceann an Aontais Eorpaigh sa Lárchoimisiún um Loingseoireacht ar an Réin maidir le glacadh an Rialacháin athbhreithnithe maidir le Pearsanra i mbun Loingseoireachta ar an Réin (RPN)

MEABHRÁN MÍNIÚCHÁIN

1.Ábhar an togra

Baineann an togra seo le cinneadh lena mbunaítear an seasamh a bheidh le glacadh thar ceann an Aontais a mhéid a bhaineann le rún a bheidh le glacadh ag an Lárchoimisiún um Loingseoireacht ar an Réin (CCNR) sna míonna amach romhainn trí nós imeachta i scríbhinn, maidir leis an dréacht‑Rialachán maidir le Pearsanra i mbun Loingseoireachta ar an Réin (RPN). Tá athbhreithniú á dhéanamh ar RPN chun Treoir (AE) 2017/2397 ó Pharlaimint na hEorpa agus ón gComhairle an 12 Nollaig 2017 maidir le cáilíochtaí gairmiúla sa loingseoireacht intíre a aithint agus lena n‑aisghairtear Treoir 91/672/CEE agus Treoir 96/50/CE ón gComhairle a chur san áireamh.

2.Comhthéacs an togra

2.1.CCNR

Is eagraíocht idirnáisiúnta é CCNR a bhfuil inniúlachtaí rialála aige maidir le cúrsaí loingseoireachta intíre ar an Réin. Tá ceithre Bhallstát de chuid an Aontais (an Bheilg, an Fhrainc, an Ghearmáin agus an Ísiltír) agus an Eilvéis ina bpáirtithe in CCNR.

Leis an gCoinbhinsiún Athbhreithnithe maidir le Loingseoireacht ar an Réin, a síníodh an 17 Deireadh Fómhair 1868 in Mannheim, sainítear an creat dlíthiúil lena rialaítear úsáid na Réine mar uiscebhealach intíre le haghaidh loingseoireachta agus leagtar síos cumhachtaí CCNR. An leagan den Choinbhinsiún is infheidhme faoi láthair, is toradh é ar Choinbhinsiún lena leasaítear an Coinbhinsiún Athbhreithnithe maidir le Loingseoireacht ar an Réin, a glacadh an 20 Samhain 1963, agus a tháinig i bhfeidhm an 14 Aibreán 1967.

Faoin gcreat sin, tá roinnt Rialachán glactha ag CCNR. Is é an Rialachán maidir le Pearsanra i mbun Loingseoireachta ar an Réin (RPN) an gníomh dlí lena gcumhdaítear ceanglais a bhaineann leis an bhfoireann.

Reáchtáiltear cruinnithe iomlánacha dhá uair sa bhliain. Ionadaithe ar Bhallstáit CCNR a dhéanann freastal orthu. Is é an cruinniú iomlánach comhlacht cinnteoireachta CCNR. Is ann a ghlactar rúin ón Lárchoimisiún agus a dhéantar rialacháin theicniúla an Lárchoimisiúin a chur in oiriúint agus a leasú. Tá vóta amháin ag gach Ballstát CCNR, agus is d'aon toil a dhéantar na cinntí. Ar bhonn eisceachtúil, is féidir cinntí a ghlacadh trí nós imeachta i scríbhinn, d’aon toil freisin. Tá na rúin ceangailteach ó thaobh dlí. Níl an tAontas ina chomhalta de CCNR.

2.2.An gníomh atá beartaithe ag CCNR

Sna míonna amach romhainn, glacfaidh CCNR rún chun an RPN a leasú, arb é an rialachán teicniúil é lena gcumhdaítear ceanglais a bhaineann leis an bhfoireann. I gCoinbhinsiún Mannheim an 17 Deireadh Fómhair 1868, leagtar síos ceangailteacht RPN ar chomhaltaí CCNR. Is gá an leasú a dhéanamh d’fhonn Treoir (AE) 2017/2397 a chur san áireamh. Cé nach dtagann na ceanglais ar bhaill den fhoireann atá i mbun loingseoireachta ar abhainn na Réine laistigh de raon feidhme Threoracha 91/672/CEE agus 96/50/CE, is le Treoir 2017/2397 a leathnaítear cur i bhfeidhm a rialacha maidir le habhainn na Réine.

Is é seo a leanas atá in Airteagal 10(2) de Threoir (AE) 2017/2397:

‘2. Aon teastas cáilíochta, leabhar taifid seirbhíse nó logleabhar a eisítear i gcomhréir leis na Rialacháin maidir le Pearsanra i mbun Loingseoireachta ar an Réin, lena leagtar síos ceanglais atá comhionann leo siúd atá sa Treoir seo, beidh siad bailí ar uiscebhealaí intíre uile an Aontais. Más tríú tír a d’eisigh na teastais sin, na leabhair taifid seirbhíse sin agus na logleabhair sin, beidh siad bailí ar uiscebhealaí intíre uile an Aontais ar choinníoll go n‑aithníonn an tríú tír sin, laistigh dá dlínse, doiciméid de chuid an Aontais a eisítear de bhun na Treorach seo.’

Dá bhrí sin, ceanglaítear le hAirteagal 10(2) den Treoir seo, i gcás aon teastais cáilíochta, aon leabhair taifid seirbhíse nó aon logleabhar a eisítear i gcomhréir le RPN, nach mór do RPN ceanglais atá comhionann leis na ceanglais atá sa Treoir a leagan síos chun go mbeidh siad bailí ar uiscebhealaí intíre an Aontais. Chun go mbeidh na doiciméid maidir leis an Réin a eisíodh tar éis an 17 Eanáir 2022 bailí san Aontas, ní mór RPN a athbhreithniú dá réir sin.

Is iad na coistí agus na meithleacha a ullmhaíonn na rúin. Is faoi chúram Choiste CCNR um Shaincheisteanna Sóisialta, um Fhostaíocht agus um Oiliúint Ghairmiúil (STF) agus faoina mheitheal um shaincheisteanna sóisialta, fostaíocht agus gairmoiliúint (STF/G) atá na cáilíochtaí gairmiúla. Mar thoradh ar an bpáipéar leathoifigiúil ón gCoimisiún a luaitear thíos, bhunaigh CCNR ‘Tascfhórsa RPN’ chun an chéad dréacht a athbhreithniú.

Cuireadh tús leis an obair ar an athbhreithniú i mí an Mheithimh 2018. Bhí aghaidh tugtha ar an ábhar seo agus bhíothas in ann teacht ar chomhaontú ar leibhéal CCNR trí na cruinnithe teicniúla seo a leanas:

·Cruinnithe STF/G (22/03/2018, 06/09/2018, 22‑23/01/2019, 21/02/2019,19/03/2019, 09/05/2019, 10‑11/09/2019, 9/10/2019, 06‑07/11/2019);

·Cruinnithe STF (21/03/2018, 19/03/2019, 10/10/2019);